Δημήτρης Καλαϊτζίδης (προπονητής ποδοσφαίρου)

Ο **Δημήτρης Καλαϊτζίδης** (Λευκώνας Σερρών, 20 Ιανουαρίου 1957) είναι Έλληνας επαγγελματίας προπονητής ποδοσφαίρου. Κατά τη διάρκεια της καριέρας του διηύθυνε δεκαέξι διαφορετικούς συλλόγους και είναι κάτοχος του UEFA Pro Licence. 

## Προπονητική καριέρα
Ο Καλαϊτζίδης ξεκίνησε την προπονητική του καριέρα το 1996 από την Α.Ε. Αμπελοκήπων Θεσσαλονίκης  Αργότερα εντάχθηκε στον Λεβαδειακό αλλά δεν έμεινε για πολύ καιρό στον σύλλογο. Μετά την απόλυσή του από τον Λεβαδειακό, μεταπήδησε στον Απόλλωνα Κρύας Βρύσης , όπου έμεινε για άλλη μια σεζόν. Συνέχισε στον Ποσειδώνα Ν.Μηχανιώνας για την επόμενη σεζόν. Το 2000 ξεκίνησε ως προπονητής στο Α.Σ. Λεωνίδιο αλλά η κακή απόδοση της ομάδας τον οδήγησε στην έξοδο. Η πρώτη του δουλειά σε ομάδα με υψηλότερες βλέψεις, ήρθε όταν ο Παναιτωλικός που συμμετείχε στη Γ΄ Εθνική, του πρόσφερε συμβόλαιο συνεργασίας. Εντούτοις, ο Καλαϊτζίδης παρέμεινε στο σύλλογο μόνο για λίγους μήνες. Μετά από ένα διάλειμμα δύο ετών, ο Καλαϊτζίδης επέστρεψε στα γήπεδα ποδοσφαίρου καθώς εντάχθηκε στους Ηλτέξ Λύκους. Αποχώρησε από τον σύλλογο στις 22 Δεκεμβρίου 2004 καθώς αποδέχτηκε το συμβόλαιο που του πρόσφερε η αγωνιζόμενη τότε στη Γ΄ Εθνική , Βέροια, μια απόφαση που άλλαξε ολόκληρη την καριέρα του. 

### Βέροια
Στη Βέροια, ο Καλαϊτζίδης θεωρείται ως ο μακροβιότερος και πιο επιτυχημένος προπονητής όλων των εποχών. Η πρώτη του θητεία, ως προπονητής της Βέροιας ξεκίνησε στις 22 Νοεμβρίου 2004 και ο Καλαϊτζίδης κέρδισε την πρώτη άνοδο στην καριέρα του, από τη Γ΄Εθνική στη τότε Football League (νυν Super League 2), καθώς η Βέροια ανακηρύχθηκε πρωταθλήτρια του Βορείου Ομίλου. Στις 4 Οκτωβρίου 2005, λόγω κακών αποτελεσμάτων, ο Καλαϊτζίδης απολύθηκε. Μεσολάβησε ένα διάστημα με σύντομα διαδοχικά περάσματα από τους πάγκους της Δόξα Δράμας (07/10/05-08/11/05), Διαγόρας Ρόδου (13/3/06-30/06/06)  και Πανθρακικός (20/10/06-07/11/06)  για να επιστρέψει ξανά στη Βέροια στις 9 Ιανουαρίου 2007.  Η επιστροφή του Καλαϊτζίδη άλλαξε ριζικά τη συνολική απόδοση της ομάδας και αυτό είχε ως αποτέλεσμα η Βέροια να κατακτήσει την άνοδο στη Superleague, μετά από οκτώ σεζόν. Στο τέλος της σεζόν, το συμβόλαιο του Καλαϊτζίδη παρατάθηκε για έναν ακόμη χρόνο, αν και το κακό ξεκίνημα της Βέροιας στη Superleague είχε ως αποτέλεσμα να απολυθεί εκ νέου ο Καλαϊτζίδης.
Μετά την απόλυσή του από τη Βέροια, ο Καλαϊτζίδης ανέλαβε τον Εθνικό Αστέρα, που αγωνιζόταν στη Football league, αλλά παραιτήθηκε στις 11 Φεβρουαρίου 2008, καθώς τα αποτελέσματα του συλλόγου δεν ήταν τα αναμενόμενα.  Την 1η Ιουλίου 2008 ανέλαβε τεχνικός του Μακεδονικού αλλά αποχώρησε από τον σύλλογο στις 22 Δεκεμβρίου του ίδιου έτους.  Στις 4 Ιουλίου 2010, ο Καλαϊτζίδης υπέγραψε στην ΠΑΕ Κέρκυρα ως βοηθός προπονητή του Μπάμπη Τεννέ  και αποχώρησε από τον σύλλογο στις 29 Νοεμβρίου του ίδιου έτους, καθώς ο Τεννές απολύθηκε λόγω κακών αποτελεσμάτων. Ήταν η πρώτη και η μοναδική φορά που ο Καλαϊτζίδης εργάστηκε ως βοηθός προπονητή .

Αφού έμεινε άνεργος για σχεδόν τρεις μήνες, η κακή πορεία της Βέροιας στο Πρωτάθλημα Φούτμπολ Λιγκ της σεζόν 2010–11 ανάγκασε την ομάδα να καλέσει τον Καλαϊτζίδη να επιστρέψει στον πάγκο της. Ο Καλαϊτζίδης έσωσε τη Βέροια από τον υποβιβασμό και λίγο έλειψε να αγγίξει την είσοδο στα πλέι οφ μετά το σκάνδαλο στημένων αγώνων του 2011. Ωστόσο, οι πρώτες τιμωρίες ανακλήθηκαν και η Βέροια που τερμάτισε 8η εκείνη τη σεζόν δεν κέρδισε την είσοδο στα πλέι οφ ανόδου. Ο Καλαϊτζίδης ανανέωσε το συμβόλαιό του για έναν ακόμη χρόνο και παίζοντας επιθετικό και όμορφο ποδόσφαιρο εξασφάλισε από νωρίς την επιστροφή της στη Superleague. Στις 9 Μαΐου 2012, ο Καλαϊτζίδης παραιτήθηκε από το πόστο του μετά την ανέλπιστη εκτός έδρας ήττα με 1–0 (την πέμπτη μέχρι εκείνη την ημέρα από τις έξι συνολικά) απέναντι στον Θρασύβουλο καθώς ο πρόεδρος της Βέροιας, Γιώργος Αρβανιτίδης, έγινε έξαλλος, μπήκε στα αποδυτήρια και άρχισε να κατηγορεί τους παίκτες για την ήττα . Ο Καλαϊτζίδης προσπάθησε να προστατεύσει την ομάδα και υπέβαλλε την παραίτηση του από το πόστο. Την επόμενη μέρα, όταν και οι δύο ηρέμησαν, αποφάσισαν να τελειώσουν τη σεζόν και μετά να αποφασίσουν για το μέλλον. Η Βέροια τελικά τερμάτισε δεύτερη, μόλις ένα βαθμό πίσω από τον Πανθρακικό. Στο τέλος όμως της σεζόν, ο Καλαϊτζίδης παραιτήθηκε από το πόστο της Βέροιας λόγω του περιστατικού που σημειώθηκε μετά τον αγώνα με τον Θρασύβουλο, αλλά πέτυχε τη δεύτερη άνοδο της καριέρας του από τη Football League στη Superleague.  Η Βέροια αντικατέστησε τον Καλαϊτζίδη με τον Μάκη Χάβο που απολύθηκε  μετά τα δύο πρώτα παιχνίδια της σεζόν 2012-13. Ο Νίκος Καρύδας ορίστηκε προσωρινός προπονητής αλλά μετά την ήττα με 2–0 στην Κρήτη από τον ΟΦΗ , ο Καλαϊτζίδης ορίστηκε ξανά και για τελευταία φορά μέχρι σήμερα, προπονητής της Βέροιας. Ο Καλαϊτζίδης επανέφερε το επιθετικό του στυλ ποδοσφαίρου και κατάφερε να σώσει τη Βέροια από τον υποβιβασμό για πρώτη φορά στη Superleague μετά την σεζόν 1996-97. Στην τελευταία του συνέντευξη ως μάνατζερ της Βέροιας δήλωσε «Ένας άλλος κύκλος έκλεισε για μένα στη Βέροια, αν ανοίξει άλλος και πότε, είναι ακόμα άγνωστο» 
### Νέα Σαλαμίνα Αμμοχώστου
Μετά την αποχώρησή του από τη Βέροια, ο Καλαϊτζίδης ορίστηκε τεχνικός στην Νέα Σαλαμίνα Αμμοχώστου . (το καλοκαίρι του 2013). Πιο συγκεκριμένα διαδέχθηκε τον Απόστολο Χαραλαμπίδη  (τον Σεπτέμβρη του 2013)  και υπήρξε ο 3ος Ελλαδίτης προπονητής της ομάδας . Χρησιμοποίησε το ίδιο ποδοσφαιρικό στυλ όπως και για τη Βέροια και πραγματοποίησε εξαιρετική πορεία. Παρά ταύτα, μετά την ήττα από τον Εθνικό Άχνας μέρος των φιλάθλων τον αποδοκίμασαν και αποφάσισε να αποχωρήσει από τον σύλλογο. Παρά την προσπάθεια του συλλόγου να τον πείσει να παραμείνει στον σύλλογο, ο Καλαϊτζίδης δεν άλλαξε γνώμη και παραιτήθηκε στις 15 Ιανουαρίου 2014 . 
### Άρης Θεσσαλονίκης
Μετά τον υποβιβασμό του Άρη Θεσσαλονίκης στη Γ’ Εθνική, ο πρόεδρος του Α.Σ. Άρη προσέλαβε ως προπονητή τον Καλαϊτζίδη  Η "λευκή" ισοπαλία στις 19 Οκτωβρίου 2014, με τον Ηρακλή Αμπελοκήπων αποτέλεσε το κύκνειο άσμα του Δημήτρη Καλαϊτζίδη στον πάγκο του Άρη. Σύμφωνα με μια άλλη εκδοχή, η μεταγραφή του Σπύρου Γόγολου που έγινε από τον Γαλανό, προσωρινό πρόεδρο του συλλόγου, οδήγησε τον Καλαϊτζίδη να παραιτηθεί από τη θέση του καθώς δεν ειδοποιήθηκε, ούτε καν ρωτήθηκε, για αυτή τη μετακόμιση. «Αφού βρήκες αμυντικό, βρες και μάνατζερ» είπε και παραιτήθηκε από τον πάγκο του Άρη . Μετά την προσωρινή αποχώρησή του από τον Άρη, ο Καλαϊτζίδης επέστρεψε ξανά στην ομάδα τον Ιανουάριο του 2015, αυτή τη φορά ως τεχνικός διευθυντής του ποδοσφαιρικού τμήματος, με τον αδελφό του, Άλεξ Κάλας, επιχειρηματία μόνιμα εγκατεστημένο στις Ηνωμένες Πολιτείες της Αμερικής, να γίνεται επικεφαλής του ποδοσφαιρικού τμήματος του Άρη  και τον Σίνισα Ντομπρασίνοβιτς στο πόστο του προπονητή. . Το σχήμα αυτό δεν υπήρξε λειτουργικό και λίγο αργότερα ο Καλαϊτζίδης ανέλαβε και το πόστο του προπονητή. . Ωστόσο, το καλοκαίρι του 2015, η αποτυχία του Άρη να πετύχει την άνοδο στη 2η Κατηγορία σηματοδότησε την άρση συνεργασίας του συλλόγου με τα αδέλφια Καλαϊτζίδη.  

### Απόλλων Καλαμαριάς
Το 2016 ο Άλεξ Κάλας ανέλαβε τον Απόλλωνα Πόντου, με προπονητή τον αδελφό του.  Στις 29 Μαίου 2023, μετά από το τέλος του επεισοδιακού (29/5) του Απόλλωνα Πόντου με τη Βέροια στο Πολύκαστρο, συνελήφθη ο Δημήτρης Καλαϊτζίδης, καθώς κατηγορήθηκε για ξυλοδαρμό του ενός εκ των φροντιστών της «Βασίλισσας», Σάκη Βούλγαρη  . Τελικά καταδικάστηκε σε συνολική ποινή φυλάκισης 12 μηνών. Με την ίδια απόφαση, ο κ. Καλαϊτζίδης θα πρέπει για τα επόμενα δύο χρόνια να δίνει το παρών στο αστυνομικό τμήμα, στους αγώνες μεταξύ του Απόλλωνα Πόντου και της Βέροιας . Ωστόσο, παρότι από τις διατάξεις του νέου αθλητικού νόμου δεν απορρέει δυνατότητα αναστολής, η εισαγγελέας έκανε δεκτό το αίτημα αναβολής εκτέλεσης της ποινής. Η ποινή ήταν 12 μήνες φυλάκιση συνολικά για αθλητικό νόμο (υπό τη μορφή βιαιοπραγίας σε βάρος άλλου) & εξύβριση. Δεν πήρε αναστολή (γιατί δεν το επιτρέπει ο Αθλητικός Νόμος), όμως πήρε 6μηνη αναβολή εκτέλεσης της απόφασης σε βάρος του για λόγους αποδεδειγμένων οικογενειακών και επαγγελματικών αναγκών. Η αναβολή εκτέλεσης της ποινής ισχύει από 01/06/2023 έως 31/12/2023. 

## Προσωπική ζωή
Ο Καλαϊτζίδης είναι παντρεμένος και πατέρας δύο παιδιών, της Κατερίνας Καλαϊτζίδη και του ποδοσφαιριστή Γιάννη Καλαϊτζίδη. 

## Επιτεύγματα
Με την ομάδα της Βέροιας μετράει δύο ανόδους στη Super League, τις σεζόν 2006-07 και 2011-12, καθώς και μια άνοδο από τη Γ’ στη Β’ Εθνική (2004-05). 

## Παραπομπές


## Εξωτερικοί σύνδεσμοι
* Προφίλ στο soccerway.com

Κατηγορία:Έλληνες προπονητές ποδοσφαίρου
Κατηγορία:Προπονητές ποδοσφαίρου Λεβαδειακού
Κατηγορία:Προπονητές ποδοσφαίρου Παναιτωλικού
Κατηγορία:Προπονητές ποδοσφαίρου Π.Α.Ε. Βέροιας
Κατηγορία:Προπονητές ποδοσφαίρου Δόξας Δράμας
Κατηγορία:Προπονητές ποδοσφαίρου Διαγόρα Ρόδου
Κατηγορία:Προπονητές ποδοσφαίρου Πανθρακικού
Κατηγορία:Προπονητές ποδοσφαίρου Νέας Σαλαμίνας
Κατηγορία:Προπονητές ποδοσφαίρου Άρη Θεσσαλονίκης
Κατηγορία:Προπονητές ποδοσφαίρου Απόλλων Καλαμαριάς
Κατηγορία:Προπονητές ποδοσφαίρου Παναχαϊκής
Κατηγορία:Προπονητές ποδοσφαίρου Γ.Σ. Καλλιθέας
Κατηγορία:Προπονητές Σούπερ Λιγκ Ελλάδας